《再用王才元少师韵》
宋代·李弥逊

十年趁飞蓬，来作海边梦。
曾无竹马迎，长辨柳车送。
长须乞米竹，骥子学诗诵。
自公弭节归，许我势鞭从。
听诗鬼神泣，看剑星辰动。
欢留文字饮，静憩苾蒭供。
辨疑每及争，攻短不惮痛。
搜奇至帝求，探赜或奇中。
谁知烟霞姿，肯与尘土共。
长风起青冥，逸思搅空洞。
岂无酒百船，可待角三弄。
不劳行炙人，一见散花众。
敢违江山招，宁受儿女风。
可但东城佳，西池有仪凤。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。